b'\n_START_ARTICLE_\nComuna P\xc4\x83u\xc8\x99e\xc8\x99ti-M\xc4\x83gla\xc8\x99i, V\xc3\xa2lcea\n_START_SECTION_\nA\xc8\x99ezare\n_START_PARAGRAPH_\nSituat\xc4\x83 la 10\xc2\xa0km nord-vest de municipiul Rm. V\xc3\xa2lcea, \xc3\xaen marele bazin pomicol al depresiunii subcarpatice, pe \xc8\x99oseaua ce leag\xc4\x83 B\xc4\x83ile Ol\xc4\x83ne\xc8\x99ti de Rm. V\xc3\xa2lcea, comuna se afl\xc4\x83 la intersec\xc8\x9bia paralelei de 45\xe1\xb5\x9251` latitudine nordic\xc4\x83 cu meridianul 24\xe1\xb5\x9216` longitudine estic\xc4\x83. Se \xc3\xaenvecineaz\xc4\x83 la est cu comuna Vl\xc4\x83de\xc8\x99ti, la vest cu comuna Stoene\xc8\x99ti, la sud-est cu Ocnele Mari, la sud-vest cu comuna Bune\xc8\x99ti \xc8\x99i la nord cu B\xc4\x83ile Ol\xc4\x83ne\xc8\x99ti.\n_START_SECTION_\nGeologie\n_START_PARAGRAPH_\nPrimele cercet\xc4\x83ri de o amploare mai mare a zonei \xc3\xaen care este inclus\xc4\x83 \xc8\x99i comuna P\xc4\x83u\xc8\x99e\xc8\x99ti-M\xc4\x83gla\xc8\x99i au fost \xc3\xaentreprinse \xc3\xaem anul 1907 de G. Murgoci-Munteanu, care \xc3\xaencep\xc3\xa2nd de la Rm. V\xc3\xa2lcea, cerceteaz\xc4\x83 Ocnele Mari, Bune\xc8\x99ti, Govora \xc8\x99i P\xc4\x83u\xc8\x99e\xc8\x99ti-M\xc4\x83gla\xc8\x99i._NEWLINE_Alte cercet\xc4\x83ri au fost f\xc4\x83cute dup\xc4\x83 anul 1949._NEWLINE_Din cercet\xc4\x83rile efectuate rezult\xc4\x83 c\xc4\x83 teritoriul comunei P\xc4\x83u\xc8\x99e\xc8\x99ti-M\xc4\x83gla\xc8\x99i se \xc3\xaencadreaz\xc4\x83 \xc3\xaen zona dealurilor subcarpatice, alc\xc4\x83tuite din roci sedimentare._NEWLINE_Analiz\xc3\xa2nd reprezentarea reliefului dup\xc4\x83 altitudine se constat\xc4\x83 c\xc4\x83 cea mai mare parte din suprafa\xc8\x9ba de teren a comunei se afl\xc4\x83 la altitudinea specific\xc4\x83 dealurilor subcarpatice \xe2\x80\x93 \xc3\xaentre 400 m \xe2\x80\x93 700 m._NEWLINE_Acest cadru cuprinde o zon\xc4\x83 de depozite paleogene \xc3\xaen partea de nord \xc8\x99i o zon\xc4\x83 de depozite miocene, ce se dezvolt\xc4\x83 \xc3\xaen zona Ocnele Mari- P\xc4\x83u\xc8\x99e\xc8\x99ti-M\xc4\x83gla\xc8\x99i- Bune\xc8\x99ti._NEWLINE_\xc3\x8en regiunea dintre Valea Ot\xc4\x83s\xc4\x83ului \xc8\x99i Bune\xc8\x99ti \xe2\x80\x93 P\xc4\x83i\xc8\x99e\xc8\x99ti-M\xc4\x83gla\xc8\x99i axul sinclinal are o orientare vest-est \xc8\x99i prezint\xc4\x83 c\xc3\xaeteva cute secundare, iar \xc3\xaen zona Bune\xc8\x99ti- P\xc4\x83u\xc8\x99e\xc8\x99ti-M\xc4\x83gla\xc8\x99i axul sinclinal ia o direc\xc8\x9bie spre sud-est p\xc3\xa2n\xc4\x83 la dealul Tei\xc8\x99ului. De aici se \xc3\xaendreapt\xc4\x83 lu\xc3\xaend direc\xc8\x9bia vest-est sprijinindu-se spre sud pe slaba treapt\xc4\x83 anticlinal\xc4\x83 de \xc8\x99isturi care separ\xc4\x83 depresiunea cu sare de anticlinalul de la Ocnele Mari.\n_START_SECTION_\nRelief\n_START_PARAGRAPH_\nF\xc4\x83c\xc3\xaend parte din regiunea dealurilor din sudul Carpa\xc8\x9bilor Meridionali, aceste depresiuni slab cutate ce coboar\xc4\x83 spre sud c\xc4\x83tre Podi\xc8\x99ul Getic, zona comunei P\xc4\x83u\xc8\x99e\xc8\x99ti-M\xc4\x83gla\xc8\x99i nu poate fi socotit\xc4\x83 dec\xc3\xaet un teritoriu prin excelen\xc8\x9b\xc4\x83 de dealuri. Aceast\xc4\x83 caracterizare este pus\xc4\x83 \xc3\xaen eviden\xc8\x9b\xc4\x83 \xc8\x99i de felul cum este repartizat\xc4\x83 suprafa\xc8\x9ba comunei, av\xc3\xa2nd peste 75% dealuri. Etajarea unui relief a\xc8\x99a cum este cel de la P\xc4\x83u\xc8\x99e\xc8\x99ti-M\xc4\x83gla\xc8\x99i indic\xc4\x83 o accentuat\xc4\x83 varietate a acestuia \xc3\xaen ansamblul unei fragment\xc4\x83ri._NEWLINE_Diversificarea reliefului este o consecin\xc8\x9b\xc4\x83 a complexit\xc4\x83\xc8\x9bii geologice, considerat\xc4\x83 sub aspectul structurii \xc8\x99i naturii rocilor c\xc3\xa2t \xc8\x99i sub acela al v\xc3\xa2rstei._NEWLINE_\xc3\x8en al doilea r\xc3\xa2nd varietatea reliefului se datoreaz\xc4\x83 \xc8\x99i unei \xc3\xaendelungate \xc8\x99i complicate evolu\xc8\x9bii care a dus la diferen\xc8\x9bierea geologic\xc4\x83 dar \xc8\x99i geomorfologic\xc4\x83 a dou\xc4\x83 trepte principale de relief: cea \xc3\xaenalt\xc4\x83, muntoas\xc4\x83, cu o evolu\xc8\x9bie mai \xc3\xaendep\xc4\x83rtat\xc4\x83 \xc8\x99i cea deluroas\xc4\x83 \xc8\x99i colinar\xc4\x83, dezvoltat\xc4\x83 la periferia \xc8\x99i pe seama primei trepte, a\xc8\x99a cum sunt de exemplu dealurile ce \xc3\xaenconjoar\xc4\x83 comuna P\xc4\x83u\xc8\x99e\xc8\x99ti-M\xc4\x83gla\xc8\x99i \xc8\x99i celelalte dealuri din aceast\xc4\x83 zon\xc4\x83 subcarpatic\xc4\x83._NEWLINE_\xc3\x8encep\xc3\xa2nd de la nord-est coboar\xc4\x83 dealul Purc\xc4\x83re\xc8\x9bului, de la nord-vest, dealul Cheia \xc8\x99i la sud-vest dealul Bune\xc8\x99tilor. \xc3\x8entre aceste dealuri este \xc3\xaenchis\xc4\x83 comuna P\xc4\x83u\xc8\x99e\xc8\x99ti-M\xc4\x83gla\xc8\x99i pe teritoriul c\xc4\x83reia g\xc4\x83sim dealuri mai mici \xc8\x99i muncele cum sunt: dealurile Coasta, Chiciora, Muscelul, Mierla, Lunca \xc8\x99i Pargului. Pe versan\xc8\x9bii dealurilor ce \xc3\xaenconjoar\xc4\x83 comuna ca \xc8\x99i pe cei din interior s-au format numeroase v\xc4\x83i ca urmare a toren\xc8\x9bilor proveni\xc8\x9bi din ploile abundente de prim\xc4\x83var\xc4\x83 \xc8\x99i toamn\xc4\x83, precum \xc8\x99i din topirea z\xc4\x83pezilor. Aceste v\xc4\x83i \xc8\x99i-au format un curs ocolit, \xc3\xaen func\xc8\x9bie de structura terenului, \xc8\x99erpuind printre formele de relief colinar, \xc3\xaen\xc4\x83l\xc8\x9bimi c\xc4\x83rora localnicii le-au zis dealuri. \xc3\x8entre acestea se \xc3\xaentind platforme acoperite \xc3\xaen \xc3\xaentregime cu pomi fructiferi._NEWLINE_Cea mai joas\xc4\x83 treapt\xc4\x83 de relief a comunei este depresiunea P\xc4\x83u\xc8\x99e\xc8\x99ti-Ol\xc4\x83ne\xc8\x99ti format\xc4\x83 din depozite miocene sarmatice depuse peste roci.\n_START_SECTION_\nHidrografie\n_START_PARAGRAPH_\nPrincipala ap\xc4\x83 curg\xc4\x83toare este r\xc3\xa2ul Ol\xc4\x83ne\xc8\x99ti; lunca sa este foarte \xc3\xaengust\xc4\x83, de forma\xc8\x9bie aluvionar\xc4\x83 \xc8\x99i este folosit\xc4\x83 pentru cultivarea legumelor \xc8\x99i porumbului._NEWLINE_Deoarece \xc3\xaen timpul ploilor de prim\xc4\x83var\xc4\x83 \xc8\x99i toamn\xc4\x83 aducea mult\xc4\x83 viitur\xc4\x83 \xc8\x99i se rev\xc4\x83rsa, cursul r\xc3\xa2ului Ol\xc4\x83ne\xc8\x99ti a fost regularizat prin lucr\xc4\x83ri de \xc3\xaendiguire, iar pe teritoriul comunei vecine - Vl\xc4\x83de\xc8\x99ti pe cursul s\xc4\x83u a fost construit un baraj \xc3\xaen spatele c\xc4\x83ruia s-a format un lac de acumulare._NEWLINE_Relieful comunei P\xc4\x83u\xc8\x99e\xc8\x99ti-M\xc4\x83gla\xc8\x99i este br\xc4\x83zdat de multe v\xc3\xae\xc4\x83i. \xc3\x8en satul Valea Cheii, \xc3\xaen partea de vest a r\xc3\xa2ului Ol\xc4\x83ne\xc8\x99ti se afl\xc4\x83 p\xc3\xa2r\xc3\xa2ul Cheia. Pe parcursul acestui p\xc3\xa2r\xc3\xa2u pe teritoriul satului Cheia s-au construit bazinele de ap\xc4\x83 potabil\xc4\x83 ce alimenteaz\xc4\x83 municipiul Rm. V\xc3\xa2lcea, apa fiind transportat\xc4\x83 prin conduct\xc4\x83._NEWLINE_Cele dou\xc4\x83 ape se unesc pe teritoriul comunei P\xc4\x83u\xc8\x99e\xc8\x99ti-M\xc4\x83gla\xc8\x99i dar, cu secole \xc3\xaen urm\xc4\x83, ele se uneau \xc3\xaen actualul centru civic al localit\xc4\x83tii._NEWLINE_Satul Ulme\xc8\x9bel este br\xc4\x83zdat de Valea de Br\xc4\x83de\xc8\x9b care are albia ad\xc3\xa2nc\xc4\x83 \xc8\x99i sinuoas\xc4\x83 iar \xc3\xaen timpul verii seac\xc4\x83. Viteza de curgere este foarte mare \xc3\xaen timpul ploilor mari datorit\xc4\x83 diferenei de nivel de la izvoare p\xc3\xa2n\xc4\x83 la v\xc4\x83rsarea \xc3\xaen r\xc3\xa2ul Ol\xc4\x83ne\xc8\x99ti. Deoarece producerea de rev\xc4\x83rs\xc4\x83ri pe teritoriul satului este prins \xc3\xaen planul de regularizare a cursului._NEWLINE_Satul Coasta este br\xc4\x83zdat de apa V\xc4\x83ii de Case, o vale cu caracter toren\xc8\x9bial care produce inunda\xc8\x9bii \xc3\xaen timpul ploilor de prim\xc4\x83var\xc4\x83 \xc8\x99i toamn\xc4\x83. Cursul acestei v\xc4\x83i a fost canalizat \xc3\xaen cea mai mare parte. De asemeni, au fost efectuate lucr\xc4\x83ri pe tot cuprinsul comunei deoarece pe pantele dealurilor, acolo unde nu se \xc3\xaent\xc3\xa2lnea fenomenul de eroziune, se produceau totu\xc8\x99i alunec\xc4\x83ri de teren. Cele mai multe alunec\xc4\x83ri de teren au avut loc pe teritoriul satului Valea Cheii unde s-au format a\xc8\x99a numitele "somardoale". Pe teritoriul satului Pietrari se afl\xc4\x83 Valea Pietroasei \xe2\x80\x93 de la aceast\xc4\x83 vale \xc8\x99i numele satului. Valea este foarte ad\xc3\xa2nc\xc4\x83 iar la confluen\xc8\x9ba ei cu r\xc3\xa2ul Ol\xc4\x83ne\xc8\x99ti se afl\xc4\x83 o sta\xc8\x9bie de m\xc4\x83cinat piatra \xc8\x99i o balastier\xc4\x83 ce folose\xc8\x99te pietri\xc8\x99ul adus at\xc3\xa2t de r\xc3\xa2ul Ol\xc4\x83ne\xc8\x99ti c\xc3\xa2t \xc8\x99i de Valea Pietroasei. Localnicii ii spun paraului Valea Pietrosii._NEWLINE_Numele satului Pietrari provine de la meseria de baza  barbatilor din sat\xc2\xa0: pietrari , oameni care se ocupau cu exploatarea pietrei din Valea Pietrosii si din valea raului Olanesti. Din piatra provenita de pe Valea Pietrosii a fost construit actualul Liceu Lahovari din Rm.Valcea._NEWLINE_Apa potabil\xc4\x83 este provenit\xc4\x83 din izvoare ce ies la suprafa\xc8\x9b\xc4\x83 la baza versan\xc8\x9bilor \xc8\x99i \xc3\xaen locurile joase din lunca Ol\xc4\x83ne\xc8\x99tiului._NEWLINE_\xc3\x8en vatra satului apa este captat\xc4\x83 \xc3\xaen f\xc3\xa2nt\xc3\xa2ni s\xc4\x83pate p\xc3\xa2n\xc4\x83 la nivelul p\xc3\xa2nzei freatice, la ad\xc3\xa2ncimi \xc3\xaentre 2 m \xc8\x99i 14 m. \xc3\x8en ultimii ani multe izvoare au fost captate \xc3\xaen bazine amenajate \xc8\x99i apa se aduce prin conducte p\xc3\xa2n\xc4\x83 la locuin\xc8\x9be._NEWLINE_\xc3\x8en trecut, apa r\xc3\xa2ului Ol\xc4\x83ne\xc8\x99ti a fost folosit\xc4\x83 pentru a pune \xc3\xaen mi\xc8\x99care pietrele morilor, a pivelor \xc8\x99i fier\xc4\x83straielor.\n_START_SECTION_\nClim\xc4\x83\n_START_PARAGRAPH_\nA\xc8\x99ezat\xc4\x83 \xc3\xaen regiunea de dealuri \xc8\x99i \xc3\xaenconjurat\xc4\x83 de p\xc4\x83dure, comuna Pau\xc8\x99e\xc8\x99ti-M\xc4\x83gla\xc8\x99i se \xc3\xaencadreaz\xc4\x83 \xc3\xaen specificul climei temperat-continentale temperatura medie anual\xc4\x83 fiind de +10 grade Celsius.\n_START_SECTION_\nFlor\xc4\x83 \xc8\x99i faun\xc4\x83\n_START_PARAGRAPH_\nFormele de relief \xc8\x99i condi\xc8\x9biile pedoclimatice existente pe teritoriul comunei au favorizat dezvoltarea unei vegeta\xc8\x9bii bogate. Pe unele platouri predomin\xc4\x83 gorunul \xc3\xaen amestec cu alte specii de foioase: frasin, ar\xc8\x9bar, carpen, tei, plop, mar \xc8\x99i p\xc4\x83r p\xc4\x83dure\xc8\x9b \xc8\x99i, izolat c\xc3\xa2te un fag b\xc4\x83tr\xc3\xa2n. Din flora paji\xc8\x99tilor amintim: paisca, rogozul, trifoiul, p\xc4\x83p\xc4\x83dia etc._NEWLINE_Dintre animalele s\xc4\x83lbatice cel mai reprezentativ a fost lupul \xc8\x99i ursul, \xc3\xaen ziua de azi fiind pe cale de dispari\xc8\x9bie ca \xc8\x99i jderul de p\xc4\x83dure. Alte animale s\xc4\x83lbatice \xc3\xaent\xc3\xa2lnite pe aria comunei sunt: iepurele, vulpea, viezurele, veveri\xc8\x9ba, dihorul, nev\xc4\x83stuica \xc8\x99i \xc3\xaen ultimii ani porcul mistre\xc8\x9b \xc8\x99i c\xc4\x83prioara.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei P\xc4\x83u\xc8\x99e\xc8\x99ti-M\xc4\x83gla\xc8\x99i se ridic\xc4\x83 la 3.992 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.831\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (92,54%), cu o minoritate de romi ( rudari) (4,23%). Pentru 3,13% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,17%). Pentru 3,13% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nPolitic\xc4\x83 \xc8\x99i administra\xc8\x9bie\n_START_PARAGRAPH_\nComuna P\xc4\x83u\xc8\x99e\xc8\x99ti-M\xc4\x83gla\xc8\x99i este administrat\xc4\x83 de un primar \xc8\x99i un consiliu local compus din 0 consilieri. Primarul, Alexandru-Dorel Dediu[*], de la Partidul Na\xc8\x9bional Liberal, a fost ales \xc3\xaen 2008. \xc3\x8encep\xc3\xa2nd cu alegerile locale din 2016, consiliul local are urm\xc4\x83toarea componen\xc8\x9b\xc4\x83 pe partide politice:\n_START_SECTION_\nIstorie\n_START_PARAGRAPH_\nComuna este a\xc8\x99ezat\xc4\x83 \xc3\xaen zona de intensa atestare cu vestigii dacice. F\xc4\x83cea parte din arealul Buridavei care avea a\xc8\x99ez\xc4\x83ri centrale l\xc3\xa2ng\xc4\x83 Ocnele Mari \xc8\x99i a\xc8\x99ez\xc4\x83ri marginale care cuprindeau toat\xc4\x83 zona._NEWLINE_C. Alexandrescu \xc3\xaen dic\xc8\x9bionarul geografic al jude\xc8\x9bului V\xc3\xa2lcea despre P\xc4\x83u\xc8\x99e\xc8\x99ti-M\xc4\x83gla\xc8\x99i arat\xc4\x83 c\xc4\x83 primii locuitori au fost m\xc4\x83gla\xc8\x99ii \xc3\xaen s\xc4\x83r\xc4\x83sia salinelor mari, de unde s-a dat comunei numele de " M\xc4\x82GLA\xc8\x98I "._NEWLINE_Cuv\xc3\xa2ntul ,,m\xc4\x83gla\xc8\x99i" provine de la gr\xc4\x83mada de sare - m\xc4\x83gla\xc8\x99\xc4\x83- folosit\xc4\x83 ca unitate de m\xc4\x83sur\xc4\x83 pentru sare, \xc3\xaen func\xc8\x9bie de care erau pl\xc4\x83ti\xc8\x9bi cei care munceau la extragerea ei din salinele de la Ocne ( actual Ocnele Mari )._NEWLINE_Prima atestare documentar\xc4\x83 cu privire la existen\xc8\x9ba satului P\xc4\x83u\xc8\x99e\xc8\x99ti-M\xc4\x83gla\xc8\x99i dateaz\xc4\x83 din anul 2 august, 1453. Este un act redactat la Gheorghi\xc8\x9ba de c\xc4\x83tre Vladislav al II-lea voievod. Din cuprinsul acestui hrisov reiese c\xc4\x83 mo\xc8\x99ia P\xc4\x83u\xc8\x99e\xc8\x99ti a fost \xc3\xaent\xc4\x83rit\xc4\x83 boierilor Stan \xc8\x99i Vladimir care o st\xc4\x83p\xc3\xa2neau \xc3\xaenc\xc4\x83 de pe vremea lui Basarab f\xc4\x83r\xc4\x83 a avea acte de proprietate._NEWLINE_Urm\xc4\x83toarea men\xc8\x9biune documentar\xc4\x83 a satului o \xc3\xaent\xc3\xa2lnim \xc3\xaentr-un hrisov \xc3\xaen 10 mai, 1559 dat de Alexandru Mircea voievod. \xc3\x8en anul 1579 ob\xc8\x99tea P\xc4\x83u\xc8\x99e\xc8\x99ti este atestat\xc4\x83 documentar \xc3\xaen timpul domniei lui Radu Mihnea voievod care \xc3\xaent\xc4\x83re\xc8\x99te unui oarecare Stan \xc8\x99i copiilor lui " ocina la P\xc4\x83u\xc8\x99e\xc8\x99ti, partea lui toat\xc4\x83 oric\xc3\xa2t se va alege"._NEWLINE_Istoria acestei ob\xc8\x99ti este o permanent\xc4\x83 lupt\xc4\x83 pentru ap\xc4\x83rarea drepturilor ei str\xc4\x83mo\xc8\x99e\xc8\x99ti \xc3\xaen fa\xc8\x9ba tendin\xc8\x9belor de aservire ale unor boieri vecini sau, mai t\xc3\xa2rziu, ale Episcopiei R\xc3\xa2mnicului \xc8\x99i M\xc4\x83n\xc4\x83stirii S\xc4\x83r\xc4\x83cine\xc8\x99ti._NEWLINE_Spre sf\xc3\xa2r\xc8\x99itul secolului al XVII-lea documentele vorbesc despre o alt\xc4\x83 familie de boieri \xc8\x99i anume boierii P\xc4\x83u\xc8\x99e\xc8\x99ti, familie ce apare \xc8\x99i \xc3\xaen pisania bisericii S\xc4\x83r\xc4\x83cine\xc8\x99ti al\xc4\x83turi de boierii S\xc4\x83r\xc4\x83cine\xc8\x99ti, ctitori ai acestui l\xc4\x83ca\xc8\x99. Numele boierilor P\xc4\x83u\xc8\x99e\xc8\x99ti provine de la intemeietoarea acestei familii , boieroaica P\xc4\x83u\xc8\x99a._NEWLINE_Un document datat 15 ianuarie 1695 vorbe\xc8\x99te despre v\xc3\xa2nzarea unei livezi la P\xc4\x83u\xc8\x99e\xc8\x99ti-M\xc4\x83gla\xc8\x99i. Este prima dat\xc4\x83 c\xc3\xa2nd \xc3\xaentr-un document apar al\xc4\x83turi cele dou\xc4\x83 nume de P\xc4\x83u\xc8\x99e\xc8\x99ti \xc8\x99i M\xc4\x83gla\xc8\x99i.\n_START_SECTION_\nSatul Coasta\n_START_PARAGRAPH_\nActualul sat Coasta a fost \xc3\xaenainte de anul 1900 nucleul comunei P\xc4\x83u\xc8\x99e\xc8\x99ti-M\xc4\x83gla\xc8\x99i. L\xc3\xa2ng\xc4\x83 biserica din satul Coasta se afla "Casa Sfatului", o c\xc4\x83su\xc8\x9b\xc4\x83 din lemn cu pridvor care a fost \xc3\xaen secolul trecut mai \xc3\xaent\xc3\xa2i \xc8\x99coal\xc4\x83 \xc8\x99i apoi "Casa Sfatului". Satul avea, dup\xc4\x83 cum men\xc8\x9bioneaza dic\xc8\x9bionarul geografic al jude\xc8\x9bului Valcea, o popula\xc8\x9bie de 611 locuitori._NEWLINE_Numele de Coasta l-a primit \xc3\xaen epoca modern\xc4\x83, dup\xc4\x83 str\xc4\x83mutarea centrului rural \xc3\xaen actualul amplasament de pe valea Ol\xc4\x83ne\xc8\x99tiului \xc8\x99i datorit\xc4\x83 a\xc8\x99ez\xc4\x83rii sale geografice pe versantul estic al dealului cu acela\xc8\x99i nume - Coasta Mare.\n_START_SECTION_\nSatul Vl\xc4\x83duceni\n_START_PARAGRAPH_\nNumele de Vl\xc4\x83duceni vine, dup\xc4\x83 cum spun b\xc4\x83tr\xc3\xa2nii satului, de la Vladu, primul locuitor. Prima men\xc8\x9biune documentar\xc4\x83 apare \xc3\xaentr-un act de hot\xc4\x83rnicie datat 15 aprilie, 1608._NEWLINE_Onisfor Vl\xc4\x83duceanu din neamul Vl\xc4\x83ducenilor a construit \xc3\xaen anul 1744 o biseric\xc4\x83 \xc3\xaen sat.\n_START_SECTION_\nSatul Pietrari\n_START_PARAGRAPH_\nNumele satului vine de la a\xc8\x99ezarea sa geografic\xc4\x83 de-a lungul torentului Pietroasa, care \xc3\xaen vremea ploilor aduce chiar \xc8\x99i copaci dezr\xc4\x83d\xc4\x83cina\xc8\x9bi \xc8\x99i pietre._NEWLINE_\xc3\x8en dic\xc8\x9bionarul geografic al jude\xc8\x9bului Valcea, edi\xc8\x9bia 1893, C. Alexandrescu men\xc8\x9bioneaz\xc4\x83:"Pietrarii fac parte din comuna rural\xc4\x83 P\xc4\x83u\xc8\x99e\xc8\x99ti - plaiul Cozia"._NEWLINE_Are o popula\xc8\x9bie de 300 locuitori (145 barbati \xc8\x99i 155 femei ), iar ca popula\xc8\x9bie \xc8\x99colar\xc4\x83 28 copii._NEWLINE_Pe Valea Pietrari ( Valea Pietro\xc8\x99ii ) se afl\xc4\x83 cariera de piatr\xc4\x83 pentru construc\xc8\x9biile de prim\xc4\x83 calitate, care se transporta \xc3\xaen cele mai \xc3\xaendep\xc4\x83rtate puncte ale Terrei._NEWLINE_Biserica din sat a fost construit\xc4\x83 \xc3\xaen anul 1786.\n_START_SECTION_\nSatul S\xc4\x83r\xc4\x83cine\xc8\x99ti\n_START_PARAGRAPH_\nSatul \xc3\xae\xc8\x99i trage numele de la boierii S\xc4\x83r\xc4\x83cin - care cu timpul \xc8\x99i-au luat numele de S\xc4\x83r\xc4\x83cine\xc8\x99ti - primii st\xc4\x83p\xc3\xa2ni ai acestor locuri. Aceasta familie a ridicat un schit care s-a numit S\xc4\x83r\xc4\x83cine\xc8\x99ti._NEWLINE_Un pergament cu litere slave redactat la Bucure\xc8\x99ti la 22 august, 1580 men\xc8\x9bioneaz\xc4\x83 o \xc3\xaent\xc4\x83rire domneasc\xc4\x83 asupra satului, iar la 16 ianuarie, 1615 un hrisov men\xc8\x9bioneaza "Slobozire de sat la S\xc4\x83r\xc4\x83cine\xc8\x99ti"._NEWLINE_Despre satul S\xc4\x83r\xc4\x83cine\xc8\x99ti C. Alexandrescu men\xc8\x9bioneaz\xc4\x83 urm\xc4\x83toarele: "S\xc4\x83r\xc4\x83cine\xc8\x99ti - comun\xc4\x83 rural\xc4\x83 - plaiul Cozia compus\xc4\x83 din dou\xc4\x83 c\xc4\x83tune: S\xc4\x83r\xc4\x83cine\xc8\x99ti \xc8\x99i Viezuri. Este situat\xc4\x83 l\xc3\xa2ng\xc4\x83 apa r\xc3\xa2ului S\xc4\x83r\xc4\x83cine\xc8\x99ti intre dealul Coasta Luncii \xc8\x99i Pirigu, la 12 km departe de capitala jude\xc8\x9bului si la 5 km de a plaiului. Are o popula\xc8\x9bie de 660 locuitori (\xc3\xaen care intra \xc8\x99i 18 familii de tigani)"._NEWLINE_\xc3\x8en dic\xc8\x9bionarul geografic al jude\xc8\x9bului V\xc3\xa2lcea al lui C. Alessandrescu ed. 1893, \xc3\xaen cadrul comunei P\xc4\x83u\xc8\x99e\xc8\x99ti-M\xc4\x83gla\xc8\x99i figureaz\xc4\x83 \xc8\x99i satul Chiciora. Ast\xc8\x99\xc4\x83zi se mai p\xc4\x83streaz\xc4\x83 \xc3\xaen toponomie denumirea de Chiciora dat\xc4\x83 unui c\xc4\x83tun al actualului sat Ulme\xc8\x9bel.\n_START_SECTION_\nCultura\n_START_PARAGRAPH_\nC\xc4\x83minul Cultural ca institu\xc8\x9bie a luat fiin\xc8\x9ba \xc3\xaen anul 1934 \xc3\xaentr-o fost\xc4\x83 c\xc3\xa2rcium\xc4\x83, iar \xc3\xaen 1962 a \xc3\xaenceput construc\xc8\x9bia unui c\xc4\x83min nou care se compune din sal\xc4\x83 de cinematograf \xc8\x99i alte festivit\xc4\x83\xc8\x9bi, bibliotec\xc4\x83, discotec\xc4\x83, o sala pentru nun\xc8\x9bi \xc8\x99i hore._NEWLINE_Dintre forma\xc8\x9biile care \xc8\x99i-au desf\xc4\x83\xc8\x99urat activitatea putem men\xc8\x9biona forma\xc8\x9bia coral\xc4\x83 care cuprindea peste 100 cori\xc8\x99ti, pe acea vreme unul dintre corurile valoroase ale jude\xc8\x9bului.'